Herrie oor 'gay Jesus'-fliek op Netflix | Maroela Media
Die uitbeelding van Jesus as 'n gay man in 'The First Temptation of Christ'
'n Brasiliaanse regter het Woensdag die Amerikaanse stromingsdiens en vervaardigingsmaatskappy Netflix beveel om 'n fliek van sy platform te verwyder wat Jesus as homoseksueel uitbeeld.
Dié fliek, The First Temptation of Christ, stel Jesus voor nadat hy terugkeer huis toe ná sy 30ste verjaarsdag, en dit insinueer dat hy gay is.
Party mense het dié uitbeelding van Jesus as godslasterlik beskryf, maar die vervaardigers van die fliek hou vol dit is wettige vryheid van uitdrukking.
Die bevel het gekom nadat regter Bedicto Abicair van Rio de Janeiro gereageer het op 'n petisie wat deur die Brasiliaanse Katolieke Organisasie opgestel is, wat "die eer van miljoene Katolieke" ondersteun.
Dié organisasie sê miljoene Katolieke is seergemaak en ontstel deur The First Temptation of Christ se uitreiking.
Abicair het aangevoer die fliek se onttrekking is nie net vir die Christelike gemeenskap voordelig nie, maar ook vir die Brasiliaanse samelewing waar die meeste mense Christene is.
Die bevel kom in 'n tyd waar burgerlike organisasies sê die Brasiliaanse president, Jair Bolsonaro, voer 'n "kulturele oorlog". Dié president besnoei byvoorbeeld op finansiële fondse vir kunsprojekte wat die Christelike waardes uitdaag, en is gekant teen flambojante karnavalvieringe.
Dié fliek, wat as 'n spesiale Kersfees-aanbieding op Netflix verskyn het, is deur 'n vervaardigingsmaatskappy van Rio de Janeiro, Porta dos Fundos, gemaak.
Netflix én Porta dos Fundos het laat hoor dat hulle nie op die bevinding dat die fliek verwyder moet word, sal reageer nie.
Porta dos Fundos se hoofkantoor is op Oukersaand deur 'n groep vermomde mans met 'n petrolbom aangeval. Niemand het egter in dié aanval seergekry nie. Drie mans het 'n paar dae later op video op sosiale media verantwoordelikheid vir die aanval aanvaar.
Deel van: Televisie, Wêreldnuus
Die wêreld in foto's – 9 Januarie 2020
Dankie. Ek dink ook die fliek is godslasterlik.
nie die prent op Netflix gesien… het nou gou ingelog en 'n "thumb down" opgesit. Dink netflix sal gou boodskap kry ook as meer mense daai doen.